སྤྱིར་བཤད་ན་མདོ་དབུས་མཐོ་སྒང་གི་ཡུལ་གྲུ་ལ་ལར་འགྲོ་བ་མིའི་རིགས་ཀྱིས་ནམ་ཡང་རང་གི་འཚོ་བའི་མཁོ་དོན་ཁོ་ནར་བསམས་ནས་འདོད་སྲེད་ཀྱི་འདྲེ་ལག་བསྲིངས་ཏེ་མཐའ་ཡས་པའི་རང་བྱུང་ཁམས་ཆེན་པོ་འདིའི་སྟེང་གི་གསད་རྒྱུ་ཐམས་ཅད་བསད།འབྲེག་རྒྱུ་ཐམས་ཅད་བྲེགས།བརྐོ་རྒྱུ་ཐམས་ཅད་བརྐོས།ལེན་རྒྱུ་ཐམས་ཅད་བླངས།ད་དུང་གངས་ཅན་ཡུལ་གྲུ་ལ་ལར་ཧམ་སེམས་ཀྱིས་མྱོས་པའི་མ་རུངས་འདྲེ་སྲིན་དག་གིས་གདོད་མའི་ནགས་ཚལ་ལ་སོག་ལེ་དང་སྟ་རེ་ཐོགས་ཏེ་ཡ་ང་བའི་དཔུང་འཇུག་བྱེད་ཅིང༌།ས་གནས་ལ་ལར་འཕྲུལ་ཆས་སྣ་ཚོགས་ཀྱིས་གསེར་ལྡན་མ་མའི་བྲང་གཞུང་གཤགས་ནས་དོན་སྙིང་ནང་ཁྲོལ་ལྟ་བུའི་གསེར་དངུལ་ཟངས་ལྕགས་སོགས་གཏེར་རྫས་སྔོག་འདོན་གྱིས་ཉིན་མཚན་མེད་པར་བྱ་རྒོད་བེམ་རོ་ལ་འཁོར་བ་བཞིན་འཕྲུལ་ཆས་སྣ་ཚོགས་ཀྱི་འུར་སྒྲས་ཁྱབ་འདུག་པ་དང༌།ད་དུང་གཤགས་བཞིན་པ་དང་གཙབས་ཟིན་པའི་རྨ་ཤུལ་ལྟ་བུའི་ནང་དུ་འགད་རྫས་དང་སྒྱོགས་རྫས་མང་པོ་སྦས་པ་སོགས་ཀྱིས་རང་བྱུང་ཁམས་དང་མིའི་རིགས་བར་གཏན་དུ་འགྲིག་ཐབས་མེད་པའི་གཡུལ་མོ་ཆེ༌ཞིག་བཤམས་ཡོད་པ་རེད།